Në përgjigje të kërkesës tuaj për informacion, ardhur me e-mail më datë 22.2.2022, ju informojmë se:

Për vlerësimin e kriterit të pasurisë së subjekteve të nenit 179/b të Kushtetutës, hetimi nga KPK, analiza financiare dhe rezultatet përfundimtare për këtë kriter, bazohen në dispozitat e nenit D, të Aneksit të Kushtetutës, dispozitat e kreut IV, të ligjit nr. 84/2016, “Për rivlerësimin kalimtar të gjyqtarëve dhe prokurorëve”, si dhe të legjislacionit në fuqi.

Ajo ka si synim verifikimin e saktësisë dhe vlerësimit të pasurisë së vetdeklaruar nga subjekti, saktësinë e burimeve financiare të deklaruara dhe mjaftueshmërinë e mbulimit të pasurisë nga këto burime, pa u kufizuar në deklaratat pasurore të depozituara nga subjektet dhe në raportin e përgatitur nga ILDKPKI, si institucion ndihmës i këtij procesi.

Kjo analizë nuk bazohet në software apo aplikacione të ngjashme kontabiliteti. Për arritjen e rezultateve financiare të cilat reflektohen në tabela në format elektronik excel, meren  në  analizë matematikisht dhe kronologjikisht disa të dhëna, duke përfshirë edhe ato të vetëdeklaruara nga subjekti i rivlerësimit, dokumentacioni financiar pjesë e dosjes përkatëse të ILDKPKI-së, përgjigjet e dhëna/dokumentacion i dorëzuar nga subjekti në pyetësorët e dërguar gjatë hetimit administrativ si dhe çdo të dhënë/informacion i marë nga institucione shtetërore dhe subjekte të tjera juridike private gjatë kryerjes së hetimit administrativ.

Komisioni kryen analizën e treguesve financiare për kategoritë pasuri, detyrime, të ardhura dhe shpenzime për periudhat përkatëse, si dhe analizon burimet e deklaruara të të ardhurave të përdorura për krijimin e pasurive (të paluajtshme, të luajtshme dhe likuiditete, etj.), duke analizuar gjithashtu edhe mbulimin e shpenzimeve të tjera të ndryshme nga subjekti.

Për çdo element pasuror organet e rivlerësimit kryejnë një hetim të plotë, të gjithanshëm dhe të pavarur nga institucionet ndihmëse të procesit, me qëllim që rezultatet e këtij hetimi dhe përfundimet e analizës financiare të jenë të mbështetura ligjërisht dhe në aktet që administrohen për qëllim të këtij procesi. Në vendimin përfundimtar të arsyetuar me shkrim, nga Komisioni analiza financiare gjen pasqyrim të detajuar për çdo komponent të pasurisë, sikurse veprohet edhe për kriteret e tjera, mbi të cilat kryhet procesi i rivlerësimit kalimtar ndaj të gjithë subjekteve të nenit 179/b të Kushtetutës.

Duke ju falënderuar për bashkëpunimin, ju urojmë punë të mbarë!